ปลัดดีอีเอส เตรียมนำระบบเอไอปราบพนันบอลออนไลน์
ปลัดดีอีเอส เตรียมนำระบบเอไอปราบพนันออนไลน์ ช่วงเทศกาลฟุตบอลโลก 2022 ชี้เงินสะพัดหมื่นล้านไม่ช่วยกระตุ้นเศรษฐกิจประเทศไทย หวั่นเงินไหลออกนอกประเทศ สร้างอาชญากรรมออนไลน์
20 พ.ย. 2565

นายวิศิษฏ์ วิศิษฏ์สรอรรถ ปลัดกระทรวงดิจิทัลเพื่อเศรษฐกิจและสังคม (ดีอีเอส) เปิดเผยว่า ในการแข่งขันฟุตบอลโลก 2022 รอบสุดท้าย ที่กำลังจะเริ่มขึ้นระหว่างวันที่ 20 พ.ย. – 18 ธ.ค. 2565 ณ ประเทศกาตาร์  ดีอีเอสมีนโยบายร่วมกับเจ้าหน้าที่ตำรวจในการกวาดล้างเว็บพนันออนไลน์ โดยเฉพาะเว็บรับแทงพนันเกี่ยวกับฟุตบอล 
 
เนื่องในช่วงเทศกาลบอลโลกจะมีความเคลื่อนไหว หรือชักชวนประชาชนให้เล่นพนันผลฟุตบอลโลกตามสื่อโซเชียล และสื่อออนไลน์ต่างๆ ซึ่งการพนันออนไลน์ ถือเป็นอาชญากรรมออนไลน์รูปแบบหนึ่งที่รัฐบาลให้ความสำคัญในการแก้ไขปัญหา โดยได้สั่งการให้หน่วยงานที่เกี่ยวข้องร่วมบูรณาการในการทำงานร่วมกัน เพื่อให้เห็นผลเป็นรูปธรรมโดยเร็วที่สุด
 
แม้ว่าเงินพนันออนไลน์เหล่านี้ที่มีการสำรวจในช่วงฟุตบอลโลกจะสะพัดหลายหมื่นล้านบาท ก็ตามแต่ก็ถือเป็นเงินนอกระบบ ไม่ได้ก่อให้เกิดประโยชน์ทางเศรษฐกิจใดๆ และยังทำให้เเงินไหลออกนอกประเทศจากที่เว็บไซต์เหล่านี้เพราะเป็นเว็บที่อยู่ต่างประเทศ นอกจากนี้ พนันออนไลน์ ได้ก่อให้เกิดปัญหาทางสังคมตามมา โดยเฉพาะปัญหาในครอบครัว  เยาวชนที่ติดพนันฟุตบอลออนไลน์ และจะส่งผลให้เกิดปัญหาอาชญากรรมต่างๆ ในการหาเงินมาใช้หนี้พนันด้วย
  
นายวิศิษฏ์  กล่าวต่อว่า  ปัจจุบัน ดีอีเอส ได้นำเทคโนโลยีต่างๆ มาช่วยในการตรวจจับ โดยเฉพาะเทคโนโลยี ปัญญาประดิษฐ์ หรือเอไอ  และ โซเซียล  ลิสเซินนื่ง หรือการเก็บข้อมูลที่อยู่บนโซเซียล มีเดีย ทำให้รู้ได้ว่า มีเว็บอะไรบ้าง ซึ่งหากตั้งอยู่ในประเทศไทย ดีอีเอสสามารถประสานเจ้าหน้าที่ตำรวจ ในการหาพื้นที่ตั้งและติดตามตัวคนร้าย และ ขออำนาจศาลสั่งปิดกั้นเว็บไซต์พนันออนไลน์เหล่านี้ได้ทันที แต่หากเป็นเว็บไซต์ในต่างประเทศ เช่นในประเทศเพื่อนบ้าน  อาจจมีความยากกว่า แต่ดีอีเอสก็จะเร่งขอศาลให้มีคำสั่งปิดกั้น และให้ทางเจ้าหน้าที่ตำรวจ ประสาน กับประเทศนั้นๆ เพื่อติดตาม ตัวคนร้ายมาดำเนินคดีต่อไป
 
อย่างไรก็ตาม สำหรับการแข่งขันฟุตบอลโลก 2022  หอการค้าไทย ได้สำรวจมูลค่าเงินสะพัดในระบบเศรษฐกิจ พบว่าจะมีเงินสะพัดสูงถึง 7.5 หมื่นล้านบาท แต่เป็นเงินในระบบที่สามารถช่วยกระตุ้นเศรษฐกิจเพียง 18,000  ล้านบาท ขณะเดียวกัน ในวงเงินที่เหลืออีก 5.7 หมื่นล้านบาท กลับเป็นเงินนอกระบบที่ใช้เล่นพนันฟุตบอลออนไลน์ คาดว่าจะมีการใช้เม็ดเงินเฉลี่ยเพื่อเล่นพนันบอลตลอดการแข่งขันอยู่ที่ 21,580 บาทต่อคน